钦定古今图书集成/理学汇编/文学典/第153卷 > 刘勰文心雕龙 > 《封禅》〈附〉
## 钦定古今图书集成/理学汇编/文学典/第153卷 > 刘勰文心雕龙 > 《封禅》〈附〉

夫正位北辰，向明南面，所以运天枢，毓黎献者，何尝
不经道纬德，以勒皇迹者哉？《录图》曰：“潬潬𠯠𠯠，棼棼
雉雉，万物尽化。”言至德所被也。《丹书》曰：“义胜欲则从，
欲胜义则凶”，戒慎之至也。则戒慎以崇其德，至德以
凝其化，七十有二君，所以封禅矣。昔黄帝神灵，克膺
鸿瑞，勒功乔岳，铸鼎荆山，大舜巡岳，显乎《虞典》。成康
封禅，闻之《乐纬》。及齐桓之霸，爰窥王迹，夷吾谲陈，距
以怪物。固知玉牒金镂，专在帝皇也。然则西鹣、东鲽、
南茅、北黍空谈，非征勋德而已。是史迁八书，明述封
禅者，固禋祀之殊礼，名号之秘祝，祀天之壮观矣。秦
始皇铭岱文，自李斯法家辞气，体乏弘润，然疏而能
壮，亦彼时之绝采也。铺观两汉隆盛，孝武禅号于肃
然，光武巡封于梁父，诔德铭勋，乃鸿笔耳。观相如《封
禅》，蔚为唱首，尔其表权舆，序皇王，炳元符，镜鸿业，驱
前古于当今之下，腾休明于列圣之上，歌之以祯瑞，
赞之以介丘，绝笔兹文，固《惟新》之作也。及光武勒碑，
则文自张纯，首引典谟，末同祝辞，引钩谶，叙离合，计
武功，述文德，事核理“举，华不足而实有馀矣。”凡此二
家，并岱宗实迹也。及扬雄《剧秦》，班固《典引》，事非镌石，
而体因纪禅。观《剧秦》为文，影写长卿，诡言遁辞，故兼
包神怪。然骨掣靡密，辞贯圆通，自称极思，无遗力矣。
《典引》所序，雅有懿乎？历鉴前作，能执厥中，其致义会
文，斐然馀巧，故称《封禅》丽而不典，《剧秦》典而不实。岂
非追观易为明，循势易为力欤？至于邯郸受命，攀响
前声，风末力寡，辑韵成颂，虽文理颇序，而不能奋飞。
陈思、魏德，假论客主，问答迂缓，且已千言，劳深𪟝寡，
飚焰缺焉。兹文为用，盖一代之典章也。构位之始，宜
明大体，树骨于训典之区，选言于宏富之路，使意古
而不晦于深，文今而不坠于浅，义吐光芒，辞成廉锷，
则为伟矣。虽复道极数殚，终然相袭，而日新其采者，
必超前辙焉。赞曰：“封勒帝𪟝，对越天休。逖听高岳，声
英克彪。树石九旻，泥金八幽。鸿律蟠采，如龙如虬。”